בילי בוב תורנטון

קורות חיים

תורנטון נולד בהוט ספרינגס, ארקנסו שבארצות הברית למשפחה נוצרית-מתודיסטית. לווירג'יניה רוברטה, מדיום במקצועה, ולוויליאם ריימונד תורנטון, שעסק בהוראת היסטוריה ואימון כדורסל.
תורנטון הוא האח הבכור מתוך שלושה אחים. את ילדותו בילה באלפין ובמארבן שבמדינת ארקנסו.
בנעוריו היה שחקן בייסבול מצטיין וניסה את מזלו במייג'ור ליג בייסבול בקבוצת קנזס סיטי רויאלס, אך בעקבות שבר בעצם הבריח ויתר על קריירה מקצוענית.
תורנטון למד פסיכולוגיה באוניברסיטת הנדרסון בארקדלאפיה ארקנסו, אך נשר מהלימודים לאחר שני סמסטרים בלבד.
בסוף שנות ה-80 עבר תורנטון להתגורר בלוס אנג'לס במטרה לפתח את קריירת המשחק שלו. בתחילת הדרך נאלץ לעבוד בטלמרקטינג וניהול מסעדת מזון מהיר בין אודישן לאודישן. בנוסף, תורנטון תיפף ושר עם להקת רוק דרום-אפריקאית בשם "ג'אק האמר".
כאשר תורנטון עבד ככותב באירוע עסקי, פגש את במאי הסרטים בילי ויילדר, שייעץ לו לעבוד בתור תסריטאי.

קולנוע

בתחילת דרכו בהוליווד השתתף תורנטון בתוכנית המערכונים של רשת CBS‏ " Hearts Afire".
בשנת 1989 שיחק בתפקיד קטן בסרט "ללכת מעבר לסיפון" לצד השחקן המתחיל אדם סנדלר. בשנת 1992 הופיע בתפקיד רציני ראשון, שמשך את תשומת לבם של המבקרים, בסרט "One False Move".
ב-1993 השתתף בסרט "הצעה מגונה" לצד השחקנים דמי מור ורוברט רדפורד, וכעבור שנה שיחק בסרטו של סטיבן סיגל "על קרקע בוערת", ובקומדיה "להתלבט" בכיכובו של איתן הוק. ב-1995 שיחק בסרט "הכוכבים נפלו על הנרייטה" בהפקתו של קלינט איסטווד.  
שנת 1996 נחשבת לשנת הפריצה של תורנטון, עם זכייה בפרס אוסקר על תסריטו לסרט "לולאת להב". תורנטון גם שיחק בסרט, וזכה על תפקידו במועמדות לפרס אוסקר לשחקן הטוב ביותר.
כעבור שנה שיחק תורנטון כמוסכניק משונה ועקשן בשם דארל, לצד שון פן וג'ניפר לופז, בסרטו של אוליבר סטון "סיבוב פרסה". כן שיחק בסרטו של רוברט דובאל "המטיף".
בשנת 1998 קיבל תורנטון מועמדות שנייה לפרס אוסקר, הפעם לפרס אוסקר לשחקן המשנה הטוב ביותר, על תפקידו בסרט "תוכנית פשוטה". על תפקיד זה קיבל גם מועמדות לפרס גלובוס הזהב. בהמשך השנה הופיע בשובר הקופות של מייקל ביי
"ארמגדון", בתור מנהל נאס"א דן טרומן, לצדו של ברוס ויליס. בנוסף הופיע במותחן הפוליטי של מייק ניקולס "צבעי השלטון" לצד ג'ון טרבולטה.
ב-1999 שיחק תורנטון לצד אנג'לינה ג'ולי וג'ון קיוזאק בסרט "מגדל פיקוח".
ב-2001 הופיע תורנטון לצד האלי ברי והית' לדג'ר בסרט "מונסטר בול". על תפקידו בקומדיית הפשע "בנדיטס" קיבל מועמדות שנייה לפרס גלובוס הזהב. כמו כן, גם זכה לשבחים רבים ומועמדות שלישית לפרס גלובוס הזהב, על משחקו בסרט של האחים כהן "האיש שלא היה שם". ובאותה שנה ביים את הקומדיה "מפגש סוער" שגם שיחק בו בתפקיד ראשי לצד לורה דרן.
בשנת 2003 קיבל תורנטון מועמדות רביעית לפרס גלובוס הזהב, על תפקידו בקומדיה "סנטה בשקל". בסרט גילם את ווילי סטוקס, אדם מובטל שמתחפש לסנטה קלאוס כדי לשדוד קניונים ברחבי ארצות הברית.
באותה שנה גם השתתף בקומדיה "אכזריות בלתי נסבלת", לצד השחקנים ג'ורג' קלוני וקתרין זיטה ג'ונס.
תורנטון גילם בשנת 2004 את דמות הגיבור האמריקאי דייווי קרוקט, בדרמת המלחמה בהפקת רון הווארד "האלמו". באותה שנה שיחק בסרט "קריסטל", לצד וולטון גוגינס. 
ב-2005 שיחק בסרט הפשע "קרח דק" לצד ג'ון קיוזק וקוני נילסן, ובקומדיית הספורט של ריצ'רד לינקלייטר "הכי גרועים בליגה".
ב-2006 שיחק תורנטון בקומדיה "בית ספר לנוכלים" לצד בן סטילר ובדרמה "החוואי האסטרונאוט". שנה לאחר מכן שיחק בסרט "מר וודקוק" לצד שון ויליאם סקוט וסוזן סרנדון.
ב-2008 שיחק תורנטון בשובר הקופות לכודים ברשת, לצדו של השחקן העולה שיה לה-באף. שנה לאחר מכן, כיכב בדרמת הפשע "לילות אל. איי" לצידם של קאסט שחקנים משובח כגון: קים בייסינגר, וינונה ריידר, ג'ון פוסטר, ג'סיקה סטרופ ואמבר הרד.
ב-2013 הוא נבחר להשתתף בסרט "מפוצלים" של ורוניקה רות'.
בשנת 2014 הופיע בתפקיד ראשי, של הרוצח לורן מאלוו, בסדרת הטלוויזיה "פארגו" ובתפקידי משני בסרטי הקולנוע "השופט" ו"קאט בנק". 
באוקטובר 2015 שיחק בתפקיד ראשי בדרמה הקומית שהפיק ג'ורג' קלוני, "משברים בע"מ" בכיכובה של סנדרה בולוק. הסרט היינו מבוסס על סרט דוקומנטרי משנת 2005. באותה שנה שיחק בסרט המפלצות "גריזלי" לצד תומאס ג'יין. 
בשנת 2016 שיחק בתפקיד ראשי בסדרת הדרמה המשפטית "גוליית" ברשת amazon. על הופעתו בסדרה זכה בפרס גלובוס הזהב להופעה הטובה ביותר של שחקן בסדרת דרמה בטקס פרסי גלובוס הזהב ה-74 שהתקיימו בינואר 2017. בהמשך השנה שיחק בדרמת המלחמה הקומית "כתבת אמריקאית" בכיכובה של טינה פיי, המגלמת עיתונאית שיוצאת לסקר את ימי המלחמה בפקיסטן ואפגניסטן. ב-2018 שיחק בסרט "מיליון רסיסים קטנים" שמבוסס על הספר באותו שם מאת ג'יימס פריי.

בימוי

בשנת 2012 ביים וכתב את סרטו הרביעי "המכונית של ג'יין מנספילד" דרמה עלילתית שסובבת את אווירת אלבמה של שנת 1969. בסרט השתתפו שחקנים מהשורה הראשונים ביניהם רוברט דובאל, ג'ון הרט, קווין בייקון ורוברט פטריק.

מוזיקה

תורנטון הוציא את אלבומו הראשון "Private Radio" בשנת 2001, האלבום מורכב מ-12 שירים, רובם שירי קאנטרי.
תורנטון הקדיש לאנג'לינה ג'ולי שיר מתוך האלבום, השיר נקרא "Angelina".
בשנת 2003 הוציא את אלבומו השני "The Edge of the World", שהורכב מ-17 שירים. ב-2005 הוציא את אלבומו השלישי "Hobo" שכלל 10 שירים.
ב-2007 הוציא תורנטון את אלבומו הרביעי, שנקרא "Beautiful Door". בשנה זו הקים תורנטון את להקת "The Boxmasters" יחד עם די ג'יי אנדרוס ומייקל וויין באטלר, הלהקה הוציאה שלושה אלבומים עד כה.

חיים אישיים

תורנטון מתגורר כיום בלוס אנג'לס. הוא היה נשוי שש פעמים, כולל לשחקנית אנג'לינה ג'ולי בין השנים 2000 - 2003. ג'ולי ותורנטון אימצו יחד ילד מקמבודיה בשם מאדוקס, לבסוף הזוג התגרש וג'ולי קיבלה משמורת ילדים על הבן.
תורנטון הוא אביהם הביולוגי של ארבעה ילדים מנישואיו: אמנדה ספייס ברומפילד (1979) מאשתו הראשונה; ויליאם וונגסטון (1993) והארי ג'יימס (1994) מאשתו הרביעית; ובלה (2004) מאשתו הנוכחית, לה נישא ב-2014, למרות הצהרות קודמות שלו על כך שאיננו מתכוון להינשא פעם נוספת.
לתורנטון שני אחים צעירים יותר, ג'ימי דון, שנפטר ב-1988 מהתקף לב; וג'ון דייוויד. אחיו המנוח של תורנטון כתב מספר שירים, שניים מהם, "Island Avenue" ו-"Emily", הוקלטו ונכנסו לאלבום הבכורה של תורנטון ב-2001.